
A pokol – az a Többiek? Másokhoz való viszonyunk Jean-Paul Sartre filozófiájában

Dolgozatom célja, hogy bemutassam, miként vélekedett a XX. századi francia, humanista egzisztencialista filozófus Jean-Paul Sartre másokkal való viszonyainkról. A filozófust számtalan kritika érte nem túl pozitív emberszemlélete miatt, mely szemlélet a Zárt tárgyalás c. drámájában is feltűnik, ahol arra a konklúzióra jut, miszerint; „A pokol – az a Többiek.” E megállapítás önmagában egy kellően negatív, emberellenes képet fest elénk, mely nehezen összeegyeztethető a filozófus humanista filozófiájával. De vajon valóban ennyire egyoldalúan ellenséges módon közelítette meg embertársainkkal való együttélésünket Sartre, s mit értett egyáltalán azon, hogy a többi ember a pokol?
Tanulmányomban ezekre a kérdésekre igyekszem választ találni, bemutatva, hogy habár Sartre úgy vélte, másokkal való együttélésünk alapja a konfliktus, „harc” szabadságunk visszaszerzéséért, mégis fellelhető filozófiájában egy optimistább szemléletmód, miszerint mások létezésén keresztül érjük el és ismerjük meg önmagunkat.
A filozófus interperszonális kapcsolatokról alkotott nézete elsősorban A lét és a semmi c. filozófiai főművének, valamint az Egzisztencializmus humanizmus c. előadásának elemzésén keresztül kerül bemutatásra, illetve azokon a kritikákon keresztül, melyeket egyes filozófusok fogalmaztak meg Sartre szemléletével szemben.
Kutatásom során arra, az eredményre jutottam, hogy habár Sartre mind filozófiájában, mind drámájában valóban elég negatívan ítéli meg interperszonális kapcsolatainkat, s mellőzi a bizonyos emberi kapcsolatok tárgyalását, mint a barátság, anya és gyermek kapcsolata vagy a hitvesi szeretet, mégis tagadhatatlanul megjelenik nála mások jelenlétének fontossága, akik szükségesek önmagunk megismeréséhez.



